मुंबई के खाद्य तेल आयातक सनविन ग्रुप के मुख्य कार्यकारी संदीप बाजोरिया कहते हैं कि खरीदार सोयातेल को पसंद कर रहे थे क्योंकि यह पाम तेल की तुलना में 20,000 रुपये प्रति टन सस्ता पड़ रहा था। भारत इंडोनेशिया और मलेशिया से पाम तेल की खरीदारी करता है और सोया तेल की खरीदारी मुख्यतौर पर अर्जेंटीना और ब्राजील से की जाती है जबकि यूक्रेन से सूरजमुखी के तेल की खरीद की जाती है। एसईए के मेहता का कहना है कि 31 अक्टूबर को खत्म हो रहे विपणन वर्ष 2017-18 में देश का पाम तेल आयात एक साल पहले के 93 लाख टन से घटकर 85 लाख टन तक सीमित हो सकता है। एक वैश्विक व्यापार कंपनी से जुड़े मुंबई के आयातक का कहना है कि रिफाइनर अगस्त और सितंबर में आयात के लिए बड़ी मात्रा में खरीदारी नहीं कर रहे हैं। एक डीलर ने बताया, 'अगर सरकार शुल्क में बढ़ोतरी करती है तब पूरा समीकरण पाम तेल के पक्ष में होगा।'